Me Naisten kysely paljasti, millaisista asioista Suomen työpaikoilla riidellään.

Vietämme työpaikalla yhteensä keskimäärin 30 vuotta elämästämme. Noihin vuosiin mahtuu varmasti kaikenlaista, konflikti jos toinenkin.

Kysyimme lukijoiltamme, miten heidän työpaikallaan riidellään ja sovitaan. Kyselyyn vastasi 114 henkilöä, joista 101 oli naisia.

Suurin osa vastaajista kertoi työskentelevänsä naisvaltaisella alalla. Ehkä osittain siitä syystä myös vastauksissa korostuivat juuri naiskollegojen väliset konfliktit. Useampi vastaaja kertoi huomanneensa uransa aikana, että riitoja ja kuppikuntaisuutta syntyy erityisesti naisvaltaisilla työpaikoilla.

– Miesten kanssa työskentely sujuu loistavasti. Naiset ovat kovia valittamaan ja tiuskimaan toisille työntekijöille. Ristiriitatilanteita syntyy harvemmin, koska fiksuimmat pitävät päänsä kiinni. Itse saan nuorena naisena kuunnella vanhemmilta naisilta törkeää tiuskimista päivittäin, 26-vuotias nainen kertoo vastauksessaan.

60-vuotias nainen kyselyyn vastannut nainen oli niin ikään työskennellyt sekä nais- että miesvoittoisessa työpaikassa ja tehnyt saman huomion.

– Miesten kanssa ei tullut koskaan ongelmia. Vaihdoin naisvaltaiseen, ja jo ensimmäisenä päivänä tuli ongelmia. Työkaverini oli tottunut työskentelemään omassa huoneessa, ja nyt minut laitettiin jakamaan tämä huone. Painostus oli niin kovaa, että en pystynyt keskittymään työhöni.

Päteminen ärsyttää

Vastauksista käy ilmi, että eniten riitoja työpaikoilla aiheuttavat näkemyserot siitä, miten työtehtävät tulisi hoitaa. Ristiriitoja aiheuttivat muun muassa erilaiset työtavat ja toisistaan poikkeavat käsitykset siitä, missä järjestyksessä työtä kannattaisi tehdä. Esiin nousivat työpaikkojen ”pätijätyypit”, joiden mielestä on vain yksi oikea tapa tehdä asiat – heidän tapansa.

– Ristiriitatilanteita on paljon, ja ne koskevat pääosin sitä, kenellä on sanavaltaa ja kenellä ei. Kaksi ihmistä hoitaa samaa asiaa, ja molemmat ovat sitä mieltä, että hänen tapansa on parempi, 43-vuotias sihteerinä työskentelevä nainen kuvailee.

Skismaa aiheuttaa myös työtehtävien jakautuminen epätasaisesti työntekijöiden kesken. Vastaajat kertoivat työpaikkojen epätasa-arvoisista asetelmista, joiden pyörittäjänä toimii usein esimies.

– Muutamat työntekijät ovat esimiehen sukulaisia tai hyviä ystäviä, ja heitä kohdellaan eri tavalla kuin muita. Esimies kertoo heille asioita ennen muita, myös sellaisia, jotka eivät heille edes kuuluisi. Työajat eivät koske heitä samalla tavalla kuin muita, ja esimies keskustelee ystäviensä kanssa esimerkiksi toisten siirroista, ennen kuin kyseessä oleva henkilö edes tietää asiasta, 46-vuotias palkanlaskijana työskentelevä nainen kertoo.

Yksikin ihminen voi pilata ilmapiirin

Useissa vastauksessa korostuivat myös yhteensopimattomien persoonallisuuksien aikaansaamat konfliktitilanteet. Kyselyn mukaan temperamenttisten luonteiden yhteentörmäykset ovat arkipäivää monella suomalaisella työpaikalla. Joissakin tapauksissa ongelmia onnistuu aiheuttamaan yksi kollega, jonka luonne koetaan hankalaksi.

– Yksi henkilö osaa pilata kaiken ilmapiirin. Ei tervehdi, mitätöi osaamisesi. Kun on paha päivä, kaikki sen tuntevat nahoissaan, 54-vuotias naisopettaja kirjoittaa vastauksessaan.

Miten suomalaiset ratkaisevat työpaikkariidat? Lue Me Naisten alkuperäisestä artikkelista täältä.

Lue myös:

Mikä on henkinen ammattisi? Vastaa 15 kysymykseen, ja me kerromme, mitä työtä sinun pitäisi oikeasti tehdä

Työkaveri teki lastenhoitaja Danielalle julman tempun – 6 naista kertoo, miten syvät jäljet työpaikkakiusaaminen jättää

Annu ja Mila kyllästyivät siihen, ettei Suomessa arvosteta sairaanhoitajia – nyt he tienaavat yli kaksinkertaisesti vip-hoitajina Saudi-Arabiassa

Onko sinulla Suomen yleisin ammatti? Katso naisten 20 suosituimman ammatin lista ja vastaa Me Naisten kyselyyn